PLANT A PHOBL IFANC, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Deddf Diogelu Grwpiau Hyglwyf 2006 (Gweithgarwch Rheoledig) (Cymru) 2010 a deuant i rym ar y diwrnod ar ôl y diwrnod y'u gwneir. 2 Mae'r Rheoliadau hyn yn gymwys o ran Cymru. Yr amgylchiadau pan na chaiff person cyfrifol ganiatáu i rywun arall ymgymryd â gweithgarwch rheoledig yng Nghymru mewn perthynas â phlant 2 1 Ni chaiff person cyfrifol (“ PC ”) ganiatáu i rywun arall (“ A ”) ymgymryd â gweithgarwch rheoledig mewn perthynas â phlant ac eithrio yn yr amgylchiadau a bennir ym mharagraff (2) neu'r amgylchiadau a bennir ym mharagraff (3). 2 Yr amgylchiadau yn y paragraff hwn yw— a bod yr Ysgrifennydd Gwladol wedi dyroddi i A, o dan adran 113B o Ddeddf yr Heddlu 1997 naill ai— i tystysgrif cofnod troseddol fanylach sy'n cynnwys gwybodaeth addasrwydd mewn perthynas â phlant (yn yr ystyr a roddir i “suitability information relating to children” yn adran 113BA o'r Ddeddf honno), neu ii hysbysiad i'r perwyl nad yw A— aa wedi ei wahardd o weithgarwch rheoledig mewn perthynas â phlant , bb wedi ei gynnwys yn y rhestr a gedwir o dan adran 1 o Ddeddf Amddiffyn Plant 1999 , ac cc nad yw'n destun cyfarwyddyd a wnaed o dan adran 142 o Ddeddf Addysg 2002 ; b bod y dystysgrif wedi ei dyroddi neu'r hysbysiad wedi ei ddyroddi o fewn y cyfnod o 90 diwrnod sy'n diweddu ar y dyddiad y mae PC yn caniatáu i A ymgymryd â gweithgarwch rheoledig mewn perthynas â phlant; ac c bod PC wedi cael copi o'r dystysgrif honno neu'r hysbysiad hwnnw, cyn caniatáu i A ymgymryd â gweithgarwch rheoledig mewn perthynas â phlant. 3 Yr amgylchiadau yn y paragraff hwn yw fod PC, cyn caniatáu i A ymgymryd â gweithgarwch rheoledig mewn perthynas â phlant, wedi ei fodloni nad yw A— a wedi ei wahardd o weithgarwch rheoledig mewn perthynas â phlant , b wedi ei gynnwys yn y rhestr a gedwir o dan adran 1 o Ddeddf Amddiffyn Plant 1999, ac c nad yw'n destun cyfarwyddyd a wnaed o dan adran 142 o Ddeddf Addysg 2002. 4 Nid yw paragraff (1) yn gymwys mewn perthynas ag unrhyw gyfnod di-dor pan fo PC yn caniatáu i A ymgymryd â gweithgarwch rheoledig mewn perthynas â phlant— a os rhoddwyd y caniatâd cyn i'r Rheoliadau hyn ddod i rym, a b os yw'r caniatâd yn parhau i gael effaith wedi i'r Rheoliadau hyn ddod i rym. Yr amgylchiadau pan na chaiff person cyfrifol ganiatáu i rywun arall ymgymryd â gweithgarwch rheoledig yng Nghymru mewn perthynas ag oedolion hyglwyf 3 1 Ni chaiff person cyfrifol (“PC”) ganiatáu i rywun arall (“A”) ymgymryd â gweithgarwch rheoledig mewn perthynas ag oedolion hyglwyf ac eithrio yn yr amgylchiadau a bennir ym mharagraff (2) neu'r amgylchiadau a bennir ym mharagraff (3). 2 Yr amgylchiadau yn y paragraff hwn yw— a bod yr Ysgrifennydd Gwladol wedi dyroddi i A, o dan adran 113B o Ddeddf yr Heddlu 1997— i tystysgrif cofnod troseddol fanylach sy'n cynnwys gwybodaeth addasrwydd mewn perthynas ag oedolion hyglwyf (yn yr ystyr a roddir i “suitability information relating to vulnerable adults” yn adran 113BB o'r Ddeddf honno), neu ii hysbysiad i'r perwyl nad yw A — aa wedi ei wahardd o weithgarwch rheoledig mewn perthynas ag oedolion hyglwyf , a bb nad yw wedi ei gynnwys yn y rhestr a gedwir o dan adran 81 o Ddeddf Safonau Gofal 2000 ; b bod y dystysgrif wedi ei dyroddi, neu'r hysbysiad wedi ei ddyroddi o fewn y cyfnod o 90 diwrnod sy'n diweddu ar y dyddiad y mae PC yn caniatáu i A ymgymryd â gweithgarwch rheoledig mewn perthynas ag oedolion hyglwyf; ac c bod PC wedi cael copi o'r dystysgrif honno neu'r hysbysiad hwnnw cyn caniatáu i A ymgymryd â gweithgarwch rheoledig mewn perthynas ag oedolion hyglwyf. 3 Yr amgylchiadau yn y paragraff hwn yw fod PC, cyn caniatáu i A ymgymryd â gweithgarwch rheoledig mewn perthynas ag oedolion hyglwyf, wedi ei fodloni nad yw A— a wedi ei wahardd o weithgarwch rheoledig mewn perthynas ag oedolion hyglwyf, a b nad yw wedi ei gynnwys yn y rhestr a gedwir o dan adran 81 o Ddeddf Safonau Gofal 2000. 4 Nid yw paragraff (1) yn gymwys mewn perthynas ag unrhyw gyfnod di-dor pan fo PC yn caniatáu i A ymgymryd â gweithgarwch rheoledig mewn perthynas ag oedolion hyglwyf— a os rhoddwyd y caniatâd cyn i'r Rheoliadau hyn ddod i rym, a b os yw'r caniatâd yn parhau i gael effaith wedi i'r Rheoliadau hyn ddod i rym. Edwina Hart Y Gweinidog dros Iechyd a Gwasanaethau Cymdeithasol, un o Weinidogion Cymru 31 Mawrth 2010